F'konferenza tal-aħbarijiet li saret ftit tal-ħin ilu, il-Prim Ministru Dr Robert Abela flimkien mal-awtoritajiet tas-saħħa ħabbru bosta miżuri li se jkunu qed jiġu rilaxxati fil-jiem li ġejjin. Minn nhar it-Tnejn 12 t'April : Jiftħu ċ-ċentri taċ-chuldcare u kindergarten. Jiftħu l-iskejjel primarji. Ikomplu l-operazzjonijiet skedati fl-isptar Mater Dei. Jerġgħu jibdew iż-żjarat fid-djar tal-anzjani. Minn nhar l- Erbgħa 14 t'April : Jiftħu l-middleschools. Minn nhar il- Ġimgħa 16 t'April : Jiftħu l-iskejjel sekondarji. Min-nhar it- Tnejn 26 t'April : Jiftħu l-ħwienet meqjusa mhux essenzjali. Jibdew jingħataw is-servizzi meqjusa mhux essenzjali. Se jkun permess grupp ta' 4 persuni fil-pubbliku. Fil-każ tal-iskejjel il-Prim Ministru qal li dan kollu se jseħħ bil-protokolli meħtieġa u bl-akbar attenzjoni iżda t-tfal ma jifilħux jitilfu iżjed mill-esperjenza edukattiva tagħhom. Dwar il-miżuri l-oħrajn huwa qal li se jibqgħu fis-seħħ u se jibqa' jkun hemm infurzar, filwaqt li fakkar ukoll li l-miżuri li ġew rilaxxati jistgħu jerġgħu jiddaħħlu lura, b'mod partikolari jekk l-isptarijiet ikunu taħt pressjoni u għalhekk irridu nkunu responsabbli. Żied jgħid ukoll li b'hekk inkunu nistgħu nħarsu 'l quddiem lejn il-ftuħ tar-ristoranti, il-bars, ir-ritorn tal-isport organizzat u ta' attivitajiet oħrajn. Qal ukoll li flimkien mal-awtoritajiet tas-saħħa, il-Gvern skeda l-1 ta' Ġunju bħala l-moral li nerġgħu niftħu t-turiżmu b'mod proattiv. Fl-ewwel reazzjoni tagħha dwar il-ftuħ tal-iskejjel, l-MUT qalet li qed tittama li bir-rilaxx ta' dawn il-miżuri ma jerġax ikollna mewġa oħra ta' każijiet li fi kliemha jipperikolaw is-saħħa ta' kulħadd. Fakkret ukoll li għad hemm mijiet ta' edukaturi li għadhom ma rċevewx l-appuntament għall-ewwel doża tal-vaċċin, filwaqt li l-appuntamenti għat-tieni doża jibdew minn Mejju li ġej. Enfasizzat li l-komunità kollha, partikolarment familji u nies li jiġu f'kuntatt mat-tfal u mal-ħaddiema kollha fl-iskejjel, għandha tkompli ssegwi l-miżuri kollha skont il-protokolli. Dan għaliex bil-varjant qed ikun hemm numru kbir ta' tfal li jieħdu l-virus. Filwaqt li kkundannat l-attakki li qed isiru fuq il-ħidma tal-edukaturi, l-MUT irringrazzjat lill-edukaturi kollha għax-xogħol kbir li għamlu sabiex jadattaw għaċ-cirkostanzi diffiċli.